כמה עמודים יש ב"גיליון הענק" של "ישראל היום", ומה תדירות יציאת גליונות הענק של החינמון?
מגזין ההומור והסאטירה "Mad" מתגאה במחירו הנמוך, גם כשהוא אינו כזה. המלה "Cheap!", כלומר "זול!", מופיעה לצד תג המחיר לאורך שנים, מהימים שהמגזין עלה 25 סנט ועד היום, כשגיליון עולה 5.99 דולרים (למעט כמה שינויי כיתוב לאורך השנים, כמו המלה "Cheap!" עם איקס עליה כשהמחיר עלה ל-30 סנט). ב"ישראל היום" נוקטים שיטה דומה כשהם מתנאים ב"גיליון ענק".  גיליון רגיל של "ישראל היום" מכיל 48 עמודים, ואילו "גיליון ענק" הוא זה שיש בו 64 עמודים ומעלה – כולל עיתונים בני 80, 96 וגם 272 עמודים. כמה גליונות רגילים וכמה גליונות ענק יש? בדיקת "העין השביעית" מעלה כי שליש מהגליונות ברבעון הראשון של 2013 היו גליונות ענק – 25 גליונות מ-75 – 17 גליונות של 64 עמודים, ארבעה גליונות של 80 עמודים (21.1, 22.1, 5.3, 12.3), גיליון אחד של 96 (19.3), גיליון אחד של 272 (15.3) ושני גליונות שמספר העמודים בהם לא צוין (8.3, 22.3).  שרון שחף, מנהלת קמפיינים ציבוריים, כתבה על כך בפייסבוק והסבירה שהבחירה של העיתון להרבות בשימוש בחותמת "חייבת לצאת מתוך הנחה שהישראלי הממוצע שכח את אתמול ואינו מסוגל לדמיין את המחר. זה הרעיון שמשרת את ישראל היום". גם בטבלואידים המתחרים נהוג לציין "גיליון ענק" ואת מספר העמודים שהוא מקיף, אולם הדבר נעשה בדרך כלל בגליונות מיוחדים בתקופת החגים. בבדיקת שערי הטבלואידים מה-31.5.13 עד היום, 20.6.13, נספרו חמישה גליונות ענק ב"ישראל היום", שניים ב"ידיעות אחרונות" (חותמת "השבוע 104 עמודים" על שער "7 ימים" ב-31.5, ו"גליון חתונות ענק [של זמנים מודרניים] רק למנויים" על שער קונטרס החדשות ב-19.6.13), ואף לא גיליון ענק אחד ב"מעריב". ב"ישראל היום" סירבו להגיב.